NHRC ने थाने में बलात्कार पीड़िता की आत्महत्या को लेकर हरियाणा सरकार और डीजीपी को नोटिस भेजा  
NHRC ने हरियाणा सरकार को भेजा नोटिस
थाने में बलात्कार पीड़िता की आत्महत्या को लेकर भेजा नोटिस
NHRC ने डीजीपी को भी नोटिस भेजा
हरियाणा में यमुनानगर के एक थाने में एक बलात्कार पीड़िता द्वारा कथित तौर पर आत्महत्या करने की खबरों को लेकर राष्ट्रीय मानवाधिकार आयोग (एनएचआरसी) ने बुधवार को प्रदेश की सरकार और राज्य के पुलिस प्रमुख को नोटिस जारी किया. एनएचआरसी ने नोटिस में कहा है कि "पुलिस कर्मियों की स्पष्ट असंवेदनशीलता और लापरवाही भरा रवैया एक गंभीर चिंता का विषय है." 
यहां जारी एक बयान में कहा गया कि, "राष्ट्रीय मानवाधिकार आयोग ने इस घटना के बारे में मीडिया में आई खबरों के आधार पर स्वत: संज्ञान लिया है." गौरतलब है कि हरियाणा के यमुनानगर के जठलाना थाना में एक महिला ने अपने बलात्कार के मामले में पुलिस पर निष्क्रियता बरतने का आरोप लगाते हुये आत्महत्या कर ली थी.
आयोग ने हरियाणा के मुख्य सचिव और पुलिस महानिदेशक (डीजीपी) को नोटिस जारी कर छह सप्ताह में विस्तृत रिपोर्ट मांगी है.